# Funksjonsbeskrivelse for ekstern(e) programrådsgiver(e)

**Formål**

Formålet med ordningen er å få et eksternt bidrag til det kontinuerlige kvalitetsutviklingsarbeidet på studieprogrammet, som er forankret i utdanningssatsingen InterAct, og bidra til at studentenes kunnskaper og ferdigheter blir prøvd og vurdert på en faglig betryggende måte.

**Årlige oppgaver**

Mandatet er åpent for at hvert enkelt studieprogram skal ha hensiktsmessig handlingsrom, men ekstern programrådgiver må sammen med programledelsen minimum:

* Vurdere om programmet har hensiktsmessige vurderings- og undervisningsformer, som bygger opp om læringsutbyttet.
* Vurdere om programmet har god sammenheng mellom det som undervises og det som vurderes.
* Delta i årlig1 og periodisk2 programevaluering (se side 2).

I tillegg er det ønskelig at ekstern programrådgiver bidrar til refleksjon og vurdering i programledelsen om programmets læringsutbytte er:

* Oppdaterte, blant annet i forhold til den faglige utviklingen, de relevante miljøenes faglige strategier, relevans for arbeidslivet og lignende.
* Ivaretatt, blant annet gjennom emneporteføljen og dens innhold, læringsmiljøet, samarbeid med andre programmer, samarbeid mellom ulike fag og lignende.

Det innebærer blant annet at programmet:

* Dekker nødvendige/relevante fagområder/temaer i forhold til læringsutbyttet.
* Har en hensiktsmessig oppbygging av programmet, som gir en god faglig progresjon
* Utnytter muligheter for gode overganger og koordinering mellom emner og deres faglige innhold.
* Unngår overlappende temaer mellom emner.

Ekstern programrådgiver kan også gi innspill på bakgrunn av inntakstall, gjennomstrømming og frafall med tanke på hvilke læringsmiljøfremmende tiltak som kan føre til kvalitetsheving.

1) Ad. årlig programevaluering:

* Årlig dialogmøte med utdanningsleder, programråd (inkludert studentrepresentantene) og ekstern rådgiver.
* Programrådgiver avgir rapport fra dialogmøtet, med hjelp fra programmets administrative koordinator.
* Rapporten oversendes partene og gjøres tilgjengelig for studentene.

2) Ad. periodisk programevaluering:

* Programmet evalueres hvert 6. år av eksternt evalueringspanel og av programledelsen.
* Programrådgiver inngår i det eksterne panelet.
* Det skal lages en rapport som oversendes programforvalter og publiseres på programmets hjemmeside.